Vermiste SA-jagter: Só het soektog verloopScott van Zyl (Foto: Verskaf) Hoewel oorskot van Scott van Zyl, ŉ beroepsjagter van Limpopo wat op 7 April tydens ŉ jaguitstappie in Zimbabwe vermis geraak het, twee weke gelede binne drie krokodille gevind is, gaan die ondersoek na sy dood steeds voort. Die Zimbabwiese Professionele Jagters- en Gidsvereniging (ZPHGA), Limpopo Jagtersforum (LHLF) en die Professionele Jagtersvereniging van Suid-Afrika (Phasa) het Maandag ’n gesamentlike verklaring met toestemming van Van Zyl se familie uitgereik. In die verklaring word die gebeure uiteengesit wat gevolg het nadat Van Zyl vermis geraak het. Maroela Media het vroeër berig ŉ grootskaalse soektog is van stapel gestuur nadat Van Zyl vermis geraak het toe hy saam met ŉ groep buitelandse jagters in Zimbabwe gaan jag het. Een van Van Zyl se honde het glo vermis geraak en hy het na die hond gaan soek. Hy het sy vuurwapen in sy voertuig agtergelaat, maar nooit teruggekeer nie. Verskeie reddingspanne van Zimbabwe en Suid-Afrika het aan die soektog, wat op die grond en vanuit die lug gedoen is, deelgeneem. Die dag nadat Van Zyl vermis geraak het, het ŉ soekspan sy rugsak gevind waar dit op die Zimbabwiese oewer van die Limpopo-rivier gelê het. Die enigste konkrete leidrade wat gevind kon word, het daarop gedui dat die soektog rondom die Limpopo-rivier moes fokus en die dienste van ŉ onderwatersoekspan is bekom om in die rivier self te soek. Teen Woensdag 12 April is die onderwatersoektog opgeskort en is toestemming verkry om drie krokodille in die rivier te skiet as deel van die ondersoek. Twee krokodille is die middag geskiet en menslike oorskot is binne hulle gevind. Toetse het later die DNS van die oorskot positief met Van Zyl verbind. Die volgende dag is ŉ derde krokodil geskiet en ŉ gedeelte van ŉ skoen soortgelyk aan die skoen wat Van Zyl gedra het toe hy vermis geraak het, is binne hierdie krokodil gevind. Die soektog is toe finaal afgelas. Oudkol. Sakkie Louwrens, direkteur van die Heritage Protection Group (HPG) wat met die soektog gehelp het, het Dinsdag aan Maroela Media gesê ŉ geregtelike doodsondersoek wat deur die Zimbabwiese polisie gedoen word, gaan steeds voort. “In hierdie stadium word geen vuilspel vermoed [ten opsigte van Van Zyl se verdwyning] nie, tensy ons inligting bekom wat andersins aandui,” het hy gesê. Hy het gesê dit sal nie moontlik wees om deur middel van forensiese toetse die oorsaak van Van Zyl se dood te bepaal nie. Intussen het Phillip Bronkhorst, voorsitter van die LHLF, Van Zyl as ŉ ware familieman beskryf wat sy lewe voluit geleef het. “Ons harte gaan uit aan Scott se vrou, Suré, en hul twee kinders. Scott sal onthou word vir die passie wat hy vir sy beroep en die lewe oor die algemeen gehad het,” het Bronkhorst gesê. Van Zyl was die eienaar van SS Pro Safaris en het op die uitvoerende komitee van die LHLF gedien. Die Zimbabwiese en Suid-Afrikaanse verenigings en organisasies wat by die soektog betrokke was, het alle betrokkenes, donateurs en vrywilligers bedank vir hul onbaatsugtige ondersteuning, tyd, toerusting en finansiële bydraes. Lees die vorige berigte oor Scott van Zyl op Maroela Media.